Kempeleläinen Fingersoft tuli tunnetuksi suositusta Hill Climb Racing -pelistään, jossa kisaillaan mäkiautolla.

Maanantaina pelistä julkaistaan jatko-osa, joka tehtiin ennen kaikkea pelin faneille, kertoo yrityksen toimitusjohtaja Teemu Närhi.

– Tottakai halu on myös kehittää uusia pelejä, mutta olemme koko ajan kehittäneet Hill Climb Racingia meidän faneja varten. He ovat toivoneet jo pitkään moninpelattavaa versiota, joten halusimme vastata tähän toivomukseen.

Tämä talo, jossa nyt toimistomme sijaitsee, on ollut rakas paikka, jossa on kasvettu kolmesta henkilöstä tähän nykyiseen 26 työntekijään. Teemu Närhi

Närhi kertoo, että yhteistyö fanien kanssa on ollut läpi pelin kehityksen mukana.

– Kakkososan tekeminen, kuten elokuvamaailmassakin, on hyvin vaikeaa. Haaste on kehittää tarpeeksi erilainen, mutta kuitenkin samanlainen peli sen faneille.

Liikevaihto kasvanut kovaa vauhtia

Siinä vaiheessa, kun Fingersoft kehitti ensimmäistä hittipeliään, yrityksen resurssit ja lähtökohdat olivat sen nykypäivään verrattuna vaatimattomat. Fingersoft on pelialan start-uppina kasvanut muutamassa vuodessa muutaman miehen yrityksestä yli parinkymmenen henkilön firmaksi.

Tulostakin on saatu, sillä liikevaihtoa yrityksellä oli viime vuonna lähes 15 miljoonaa.

Fingersoftin osalta yrityksen polku lähti kamerasovellusten kehittämisestä. Sittemmin siirryttiin pelikehitykseen ja syntyi Hill Climb Racing. Nykyinen toimitusjohtaja Närhi tuli mukaan jo kamerasovellusten kehitysvaiheessa.

– Silloinen toimitusjohtaja Toni Fingeroos pyysi minua kehittämään kamerasovellusten Apple-versioita. Minä katselin, että illalla näyttäisi olevan muutama tunti aikaa, joten mikäpä jottei. Virallisesti tulin mukaan yrityksen osakeyhtiöittämisen aikaan.

Muutto omakotitalosta kampukselle edessä

Fingersoftin nykyinen toimisto sijaitsee kempeleläisessä omakotitalossa, joka on muunnettu avokonttoriksi. Yrityksen kasvaneen henkilöstömäärän myötä toimitila on käynyt kuitenkin pieneksi ja edessä on muutto Oulun keskustaan, jonne yritys osti ja yhdessä rakennusyhtiö Rakennusteho Groupin kanssa rakensi pelikampuksen.

– Tämä talo, jossa nyt toimistomme sijaitsee, on ollut rakas paikka, jossa on kasvettu kolmesta henkilöstä tähän nykyiseen 26 työntekijään. Tähän liittyy paljon lämpimiä muistoja, mutta on aika siirtää suunta kohti tulevaa.

Alan näkymät näyttävät lupaavilta. Meillä on alalle todella paljon innokkaita tulijoita, paljon on pientä startuppia ja pöhinää. Teemu Närhi

Visio oululaisen peliosaamisen kehittämisessä istuu vahvasti Fingersoftissa. Teemu Närhi kertoo, että Fingersoftin toiveena olisi saada osaaminen pysymään Pohjois-Suomessa. Hänen mukaansa on kaikkien alan toimijoiden etu, että peliala kehittyy Oulussa.

– Alan näkymät näyttävät lupaavilta. Meillä on alalle todella paljon innokkaita tulijoita, paljon on pientä startuppia ja pöhinää. Toki odotamme, että milloin tänne tulee se seuraava Fingersoft, jos näin saa sanoa.

Samalla, kun Fingersoft siirtyy kempeleläisen omakotitalon suojista keskelle Oulun keskustaa pelikampukselleen, se mahdollistaa firman henkilömäärän kasvun. Närhi kertoo, että heillä on jatkuva tarve osaaville työntekijöille.

Mutta mihin Fingersoft tähtää seuraavaksi?

– Tällä hetkellä Fingersoftin katse on tämän uuden pelin julkaisussa ja fanien palautteen pohjalla tehdyssä jatkokehittelyssä, mutta samalla meillä on uusia peliprojekteja tulilla.